A Bizottság 773/96/EK rendelete

(1996. április 26.)

a marha- és borjúhúságazatban a 3665/87/EGK, a 3719/88/EGK és az 1964/82/EGK rendeletektől való eltérésre vonatkozó külön intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2417/95/EK bizottsági rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 13. cikke (12) bekezdésére,

mivel a 2026/83/EGK rendelettel [3] módosított 565/80/EGK tanácsi rendelet [4] általános szabályokat állapít meg a mezőgazdasági termékekre vonatkozó export-visszatérítés előzetes kifizetésére;

mivel a legutóbb az 1384/95/EK rendelettel [5] módosított 3665/87/EGK bizottsági rendelet [6] közös részletes szabályokat állapít meg a mezőgazdasági termékekre vonatkozó export-visszatérítési rendszer alkalmazására;

mivel a legutóbb a 2137/95/EK rendelettel [7] módosított 3719/88/EGK bizottsági rendelet [8] közös részletes szabályokat állapít meg a mezőgazdasági termékekre vonatkozó behozatali és kiviteli engedélyek, valamint az előzetes rögzítési igazolások rendszerének alkalmazására;

mivel a legutóbb a 2856/95/EK rendelettel [9] módosított 1445/95/EK bizottsági rendelet [10] megállapítja a marha- és borjúhúságazatban a behozatali és kiviteli engedélyekre vonatkozó alkalmazási szabályokat;

mivel a 3169/87/EGK rendelettel [11] módosított 1964/82/EGK bizottsági rendelet [12] megállapítja a kicsontozott marhahúsok egyes vágott részeire nyújtott külön export-visszatérítésekre vonatkozó feltételeket;

mivel a szarvasmarhák szivacsos agyvelőbántalma elleni sürgősségi intézkedésekről szóló, 1996. március 27-i 96/239/EK bizottsági határozat [13] többek között megtiltja az Egyesült Királyságból származó marhahús kivitelét harmadik országokba; mivel ezen kívül egyes harmadik országok hatóságai által elfogadott, a marhahús közösségi exportja ellen tett egészségvédelmi intézkedések súlyos gazdasági következményekkel járnak a közösségi exportőrök számára; mivel az ebből következő helyzet az 565/80/EGK, a 3665/87/EGK, a 3719/88/EGK és az 1964/82/EGK rendeletben megállapított feltételek mellett létrehozott exportlehetőségeket komolyan érintette;

mivel ezért a negatív következmények enyhítése érdekében külön intézkedéseket kell elfogadni, és a visszatérítési szabályok által megállapított egyes határidőket meg kell hosszabbítani, hogy lehetővé váljon olyan exportműveletek szabályozása, amelyeket a leírt körülmények miatt nem zártak le;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

Ezt a rendeletet a 805/68/EGK rendelet 1. cikkének (1) bekezdésében említett termékekre kell alkalmazni.

2. cikk

A jogosult kérésére 1996. május 31-ig meghosszabbítják az 1445/95/EK rendelet szerint kiállított, 1996. március 31-én még érvényes kiviteli engedélyeket.

A fent említett rendelet 10. cikkének (5) bekezdése szerint kiállított engedélyek esetében azonban ezt a meghosszabbítást csak az 1996. március 14. és 31. között kiállított engedélyekre kell alkalmazni.

3. cikk

A 3665/87/EGK rendelet 20. cikke (3) bekezdése b) pontjának második francia bekezdésében említett 20 %-os csökkentést, valamint 23. cikkének (1) bekezdésében említett 15 %-os, illetve 33. cikke (1) bekezdésének második albekezdésében említett 20 %-os növelést nem kell alkalmazni az 1996. március 31-ig kiállított engedélyekkel végrehajtott kivitelre, feltéve, hogy az érintett harmadik országban a forgalomba hozatalhoz szükséges vámkezelést 1996. március 20. után végezték el.

4. cikk

(1) Az exportőr kérésére azon termékek tekintetében, amelyekre 1996. március 31-ig:

- elvégezték a kiviteli vámkezelést, de amelyeket az Egyesült Királyságban ismét szabad forgalomba bocsátottak egy harmadik ország által elfogadott egészségvédelmi intézkedések következtében, az exportőr visszafizeti az előre kifizetett visszatérítést, és a műveletekhez kapcsolódó biztosítékokat felszabadítják,

- az Egyesült Királyságban elvégezték a kiviteli vámkezelést, de amelyek még nem hagyták el a Közösség vámterületét, visszavonják a kiviteli nyilatkozatot és a kiviteli engedélyt, az exportőr visszafizeti az előre kifizetett visszatérítést, és a műveletekhez kapcsolódó biztosítékokat felszabadítják.

(2) Amennyiben az exportőr kérésére 1996. március 31-ig az Egyesült Királyságban az 565/80/EGK rendelet 4. és 5. cikkében említett intézkedések egyike alá vont, de kiviteli nyilatkozat tárgyát nem képező termékekre visszavonják a kiviteli engedélyt, az exportőr visszafizeti az előre kifizetett visszatérítést, és a letétbe helyezett biztosítékokat felszabadítják.

(3) Az 1964/82/EGK rendelet 6. cikkének első bekezdése ellenére – amennyiben a csontozott hús teljes mennyiségét 1996. március 31-ig nem exportálták – a második bekezdést kell alkalmazni azokra a mennyiségekre, amelyek tekintetében az Egyesült Királyságban nem kell kiviteli nyilatkozatot kiállítani. Az exportőr fenntartja a visszatérítésre való jogosultságát olyan mennyiségek tekintetében, amelyek egy kiviteli nyilatkozat tárgyát képezik, és amelyeket egy harmadik országban hoznak forgalomba.

(4) Az Egyesült Királyság minden csütörtökön értesítést küld azokról a termékmennyiségekről, amelyre az (1), (2) és (3) bekezdésben említett intézkedéseket az előző hét során alkalmazták, megjelölve az engedélyek kiállításának napját, az érintett kategóriát és az engedélyen feltüntetett rendeltetési országot.

5. cikk

(1) Az exportőr kérésére a 3719/88/EGK rendelet 30. cikke (1) bekezdése b) pontjának i. alpontjában, illetve a 3665/87/EGK rendelet 4. cikkének (1) bekezdésében és 32. cikkének (1) bekezdésében említett hatvan napos időtartamot 120 napra hosszabbítják meg azokra az árukra vonatkozóan, amelyek tekintetében elvégezték a kiviteli vámkezelést, vagy amelyeket egy, az Egyesült Királyságtól eltérő tagállamban 1996. március 31-ig az 565/80/EGK rendelet 4. és 5. cikkében említett intézkedések egyike alá vontak.

(2) Azok az áruk, amelyek tekintetében az Egyesült Királyságtól eltérő tagállamban 1996. március 31-ig elvégezték a kiviteli vámkezelést a végső rendeltetési helyük elérése előtt, újra beléphetnek a Közösség vámterületére és hatvan napra felfüggesztő eljárás alá helyezhetők egy vámszabad területen vagy egy vámszabad raktárban anélkül, hogy a visszatérítésre való jogosultsága elveszne.

(3) Az exportőr kérésére visszavonják a kiviteli nyilatkozatot és a kiviteli engedélyt az Egyesült Királyságból származó olyan hús esetében, amely még nem hagyta el a Közösség vámterületét, de amely tekintetében az Egyesült Királyságtól eltérő tagállamban 1996. március 31-ig elvégezték a kiviteli vámkezelést. Az exportőr visszafizeti az előre kifizetett visszatérítést, és a műveletekhez kapcsolódó biztosítékokat felszabadítják.

(4) Az Egyesült Királyságtól eltérő tagállamok minden csütörtökön értesítést küldenek arról a termékmennyiségről, amelyre a (3) bekezdésben említett intézkedést az előző hét során alkalmazták, megjelölve az engedélyek kiállításának napját, az érintett kategóriát és az engedélyen feltüntetett rendeltetési országot.

6. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1996. március 31-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. április 26-án.

a Bizottság részéről

Franz Fischler

a Bizottság tagja

[1] HL L 248., 1995.10.14., 39. o.

[2] HL L 148., 1968.6.28., 24. o.

[3] HL L 199. 1983.7.22., 12. o.

[4] HL L 62., 1980.3.7., 5. o.

[5] HL L 134., 1995.6.20., 14. o.

[6] HL L 351., 1987.12.14., 1. o.

[7] HL L 214., 1995.9.8., 21. o.

[8] HL L 331., 1988.12.2., 1. o.

[9] HL L 299., 1995.12.12., 10. o.

[10] HL L 143., 1995.6.27., 35. o.

[11] HL L 301., 1987.10.24., 21. o.

[12] HL L 212., 1982.7.21., 48. o.

[13] HL L 78., 1996.3.28., 47. o.

--------------------------------------------------